钦定古今图书集成/理学汇编/学行典/第173卷 > 吕柟
## 钦定古今图书集成/理学汇编/学行典/第173卷 > 吕柟

按《明外史吕柟传》：“柟字仲木，高陵人，别号泾野，学者
称泾野先生。正德三年，登进士第一，授修撰。刘瑾以
柟同乡，欲致之，谢不往。又因西夏事，疏请帝人宫亲
政事，潜消祸本。瑾恶其直，欲杀之，引疾去。瑾诛，以荐
复官。上《敬学疏》，言文王缉熙，敬止𫍯和，万民斯享台
沼之乐。元顺帝废学纵欲，太祖一举而取之，可为深
戒。”乾清宫灾，复应诏陈六事，其言除义子，遣番僧，取
回镇守太监，尤人所不敢言。是年秋，以父病辞职归。
都御史盛应期，御史朱节、熊相、曹珪累疏荐。世宗嗣
位，首召柟上疏劝勤学，以为新政之助。略曰：“克己慎
独，上对天心；亲贤远谗，下通民志。庶太平之业可致
大礼。”议兴，与张桂忤，以十三事自陈，中以大礼未定，
谄言日进，引为己罪。上怒，下诏狱，谪解州判官，摄行
州事。恤茕独，减丁役，劝农桑，兴水利，筑堤护盐池，行
《吕氏乡约》及《文公家礼》。求子夏后，建司马温公祠，四
方学者日至。御史为辟解梁书院以居之。居三年，御
史卢焕等累荐，升南京宗人府经历，历官尚宝司卿。
吴、楚、闽、越士从者百馀人。晋南京太仆少卿。太庙灾，
乞罢黜，不允。迁国子监祭酒。晋南京礼部右侍郎，署
吏部事。帝将躬亲显陵，累疏劝止，不报。值天变，遂乞
致仕。年六十四卒。高陵人为罢市者三日，解梁及四
方学者闻之，皆设位持心丧。讣闻，上辍朝一日，赐祭
葬。柟受业渭南薛敬之，接河东薛瑄之传，学以穷理
实践为主。官南都，与湛若水、邹守益共主讲席。仕三
十馀年，家无长物，终身未尝有惰容。时天下言学者，
不归王守仁，则归湛若水。独守朱、程不变者，唯柟与
罗钦顺云。所著有“《四书因问》《易说翼》《书说要》《诗说序》
《春秋说志》《礼问内外篇》《史约》《小学释》《寒暑经图解》《史
馆献纳》”、“《宋四子抄释》《南省奏槁》《泾野诗文集》。万历、崇
祯闲，李祯、赵锦、周子义、王士性、蒋德璟先后请从祀
孔庙”，下部议，未及行。